b'\n_START_ARTICLE_\nAlkilirajo\xc4\x8di citostatiki\n_START_PARAGRAPH_\nAlkilirajo\xc4\x8di citostatiki so skupina u\xc4\x8dinkovin proti raku, ki povzro\xc4\x8dajo alkiliranje DNK oziroma vezavo alkilnih skupin na molekulo DNK._NEWLINE_Ker se rakave celice delijo hitreje, so bolj ob\xc4\x8dutljive na po\xc5\xa1kodbo DNK, na primer na alkiliranje, kot zdrave celice. Alkilirajo\xc4\x8di citostatiki se uporabljajo za zdravljenje celega niza tumorjev. Vendar so citotoksi\xc4\x8dni tudi za zdrave celice, kar povzro\xc4\x8da ne\xc5\xbeelene u\xc4\x8dinke, zlasti v tkivih, kjer se celice pogosto delijo (npr. sluznica prebavil, kostni mozeg)._NEWLINE_Nekateri alkilirajo\xc4\x8di citostatiki so aktivni v celici brez specifi\xc4\x8dne aktivacije in zato delujejo nespecifi\xc4\x8dno. Zavirajo rast tumorjev zaradi premre\xc5\xbeenja verige DNK, saj povezujejo med seboj gvanine v molekulah DNK. Drugi potrebujejo za svojo aktivnost specifi\xc4\x8dno aktivacijo, npr. ciklofosfamid.'